钦定古今图书集成/理学汇编/文学典/第067卷 > 黄夷简
## 钦定古今图书集成/理学汇编/文学典/第067卷 > 黄夷简

按《宋史文苑传》：“夷简字明举，福州人。父延枢，为王审
知从事，甚被亲遇。嗣王延钧以女妻之。钱氏取福州，
署光禄卿。夷简少孤，好学，有名于江东，为钱惟治明
州判官。太平兴国初，随钱俶来朝，授检校秘书少监，
元帅府掌书记，赐以袭衣、器币、鞍勒马。八年，俶让元
帅，改授夷简淮海国王府判官。雍熙四年，俶改封许”
王，出镇南阳，加夷简仓部员外郎，充许王府判官。俶
薨，归朝，为考功员外郎，累迁都官郎中，掌名表，人颇
称其得体。至道二年，上言“浙右人无预馆阁之职者”，
因自陈尝劝钱俶入朝，词甚恳激。太宗怜之，命直秘
阁，俄判吏部南曹。咸平中，召试翰林，迁光禄少卿。初，
宰相张齐贤欲引夷简与曾致尧并知制诰，有急制，
值舍人出院，即封除自命夷简草之，物议以为不可，
故但进秩而已。景德中，夷简被病，告满二百日，御史
台言当除籍，真宗以其吴越旧僚，有词学，且年老母
在，特命续其月廪。大中祥符初，迁秘书少监。三年，丁
内艰，上遣中使存问，赙赠有加，因请护母丧归浙右，
许之。且欲不绝其奉给，特授检校秘书监、平江军节
度副使。逾年卒，年七十七。夷简喜谈论，善属文，尤工
诗咏，老而不辍。尝摄鸿胪卿，护许国长公主葬，在道，
驸马都尉魏咸信礼接甚薄。夷简御之，言于上云：“发
引之日，以钱三十千遗臣治装，不重王人，若有轻国
命之意，臣拒不纳。”上遣中使诘咸信，咸信言：“夷简始
受命，屡有求丐，又献挽词以希赂遗，臣皆不敢受，以
是为慊。”既而夷简又贡歌诗一编，大率讥咸信吝啬，
且形于怨诅。复言所未受三十千钱，意欲索取。真宗
甚鄙之，且不欲其诗歌流布于外，命中书召夷简对
焚之，士大夫以是薄其为人。浙右士之秀者，又有卢
稹、谢炎、许洞。

按《玉壶清话》：黄夷简闲雅有诗名，在钱忠懿、王俶幕
中，陪尊俎二十年。开宝初，太祖赐俶开吴镇越崇文
耀武功臣，遣夷简谢于朝。将归，上谓夷简曰：“归与元
帅言，朕已于薰风外建离宫，规模华壮，不减江浙，兼
赐名礼贤宅，以待李煜与元帅，先朝者即赐之。今煜
倔强不朝，吾将讨之，元帅助我乎？无为他谋所惑。果
然，则将以精兵坚甲奉赐，向克常州，元帅有大功，俟
江南平，可暂来见，保无他阻，一慰延想耳，固不久留。
朕执圭币三见于天子，岂敢自诬，即当遣还也。”夷简
受天语，俛首而归，私自筹曰：“兹事大难，王或果以去
就之计见决于我，胡以为对？”逮归，见俶固不匿，尽以
天训授之，遂称疾于安蹊别业，保业保身潜遁。夷简
《山居》诗有“宿雨一番蔬甲嫩，春山几焙茗旗香”之句。
雅喜治宅。咸平中归朝为光禄少卿，后终以寿焉。